钦定古今图书集成/方舆汇编/边裔典/第012卷 > 通典 > 《东夷序略》
## 钦定古今图书集成/方舆汇编/边裔典/第012卷 > 通典 > 《东夷序略》

东夷有九种，曰畎夷、方夷、于夷、黄夷、白夷、赤夷、元夷、
风夷、阳夷。率皆土著，喜饮酒歌舞，或冠弁衣锦，器用
俎豆，所谓“中国失礼，求之四夷”者也。昔尧命羲仲宅
嵎夷，曰旸谷，盖日之所出也。夏后氏太康失德，夷人
始叛。其后至后发即位，宾于王门，献其乐舞。桀为暴
虐，诸夷内侵。商汤革命，伐而定之。至于仲丁，蓝夷作寇，自是或服或叛，三百馀年。武乙衰弊，东夷寖盛，遂
分迁淮岱，渐居中土。周初封商太师，国于朝鲜，时管、
蔡畔周，乃招诱淮夷作乱，周公征定之。其后徐夷僭
号，穆王命楚灭之。至楚灵王会申，亦来同盟。后越迁
琅琊，遂陵暴诸夏，侵灭小国。秦并天下，其淮泗夷皆
散为人户。其朝鲜历千馀年，至汉高帝时灭。武帝元
狩中，开其地，置乐浪等郡。至后汉末，为公孙康所有，
魏晋又得其地。其三韩之地，在海岛之上，朝鲜之东
南。百济、新罗，魏晋以后，分三韩地。《新罗》又在百济之
东南。倭又在东南，隔越大海。夫馀在高丽之北，挹娄
之南。其倭及夫馀自后汉，百济、新罗自魏，历代并朝
贡不绝。而百济，大唐“显庆中苏定方灭之。”高丽本朝
鲜地，汉武置县，属乐浪郡，时甚微弱。后汉以后，累代
皆受中国封爵，所都平壤城，则故《朝鲜》国王险城也。
后魏、周、齐渐强盛。隋文帝时，寇盗辽西，汉王谅帅兵
讨之，至辽水，遭疠疫而返。炀帝三度亲征，初渡辽水，
败绩，再行次辽水，会杨元感反，奔退。又往。将达涿郡，
属天下贼起，及饥馑旋师。贞观中，太宗又亲征，渡辽
破之。高宗总章初，英国公李𪟝遂灭其国。大抵《东夷
书》文，并同华夏。其闽越之地，秦平天下，以为郡县。及
秦乱，其帅又自称王于故地。武帝元封初，杨仆灭其
国，迁其人于江淮，虚其地。自后虽人庶复集，遂为郡
县矣。